Πανγυθεατικός Γ.Σ.

Ο **Γυμναστικός Σύλλογος Γυθείου ο Πανγυθεατικός** είναι ελληνικό αθλητικό σωματείο το οποίο εδρεύει στο Γύθειο και ιδρύθηκε το 1901. Στο λογότυπο του απεικονίζεται ένας λαμπαδηδρόμος. Τα χρώματα του είναι το μπλε και το λευκό. Διαθέτει τμήμα ποδοσφαίρου και στίβου, ενώ στο παρελθόν διέθετε και άλλα αθλητικά τμήματα.

## Ιστορία
### Γ.Σ. Γυθείου (1901–1951)
Στις αρχές του 20ού αιώνα, το Γύθειο βρισκόταν σε περίοδο ακμής. Ήταν η μεγαλύτερη σε πληθυσμό πόλη του νομού Λακωνίας, το λιμάνι του αποτελούσε έναν από τους κυριότερους εμπορικούς σταθμούς της νοτίου Ελλάδος και η οικονομική και πολιτιστική ανάπτυξη ήταν συνεχής και αλματώδης, ενώ δεν θα μπορούσε να μην ακμάσει και σε αθλητικό επίπεδο. Το έναυσμα δόθηκε μετά την επιτυχία του εκ του Λυγερέα Γυθείου, Χαρίλαου Βασιλάκου, στους πρώτους σύγχρονους Ολυμπιακούς Αγώνες που διοργανώθηκαν στην Ελλάδα το 1896, με το Γύθειο να ζει στο ρυθμό της επιτυχίας του δικού της παιδιού.

Το 1901 κατασκευάζεται στην πόλη του Γυθείου δημοτικό γυμναστήριο και ιδρύεται το αθλητικό σωματείο «**Γυμναστικός Σύλλογος Γυθείου**», το οποίο έμελλε να αποτελέσει και τη θεμέλιο λίθο του Λακωνικού αθλητισμού. Ο Γ.Σ. Γυθείου κατά τα πρώτα χρόνια της ιστορίας του, διατηρούσε τμήματα στίβου και κολύμβησης. Σκοπός του συλλόγου ήταν η προώθηση του αθλητικού πνεύματος και της ευγενούς άμιλλας, δίνοντας την ευκαιρία στους νέους της πόλης και της ευρύτερης περιοχής να αναπτυχθούν και να γυμναστούν σ' ένα υγιές περιβάλλον. Διοργάνωνε ανά διαστήματα αθλητικούς αγώνες για φιλανθρωπικούς σκοπούς. Δε διέθετε ποδοσφαιρικό τμήμα, ωστόσο το 1929 πραγματοποιήθηκαν οι πρώτοι ποδοσφαιρικοί αγώνες για τα μέλη του συλλόγου.

Τη δεκαετία του 1930 ιδρύονται στο Γύθειο πολλοί ποδοσφαιρικοί σύλλογοι, μεταξύ των οποίων ο Ηρακλής Γυθείου και ο Λάκων Κρανάης, που αμφότεροι κατά την προπολεμική περίοδο ήταν μεταξύ των ισχυρότερων ομάδων του Λακωνικού ποδοσφαίρου και μεταξύ τους υπήρχε έντονη αντιπαλότητα. Ο Ηρακλής αποτελούσε την ομάδα της Παλαιόπολης (βόρεια συνοικία) και είχε ως έδρα το γυμναστήριο του Γυμναστικού Συλλόγου στο χώρο της Πανηλεκτρικής (2ο Δημοτικό Σχολείο σήμερα). Ο Λάκων από την άλλη μεριά, υπήρξε μέχρι το 1952 και ήταν η ομάδα της Πλατείας (νότια συνοικία) με έδρα στο νησάκι Κρανάη.

### Γ.Σ. Πανγυθεατικός Γυθείου (1951–1998)
Το 1951 ο Γυμναστικός Σύλλογος Γυθείου απορροφά τον Ηρακλή Γυθείου και έτσι αποκτά και ποδοσφαιρικό τμήμα. Παράλληλα, μετονομάζεται επίσημα σε «**Γυμναστικός Σύλλογος Γυθείου ο Πανγυθεατικός**». Ο σύλλογος πέρα από το ποδοσφαιρικό τμήμα, διατηρούσε επίσης και άκρως επιτυχημένα τμήματα καλαθοσφαίρισης, πετοσφαίρισης, στίβου και κολύμβησης. Στα τέλη της δεκαετίας του 1990 η οικονομική δυσπραγία και η έλλειψη αθλητών οδήγησαν στη διάλυση σύσσωμου του συλλόγου το 1998.
 
Ο Πανγυθεατικός Γ.Σ. εδραιώθηκε στο Λακωνικό ποδόσφαιρο και αποτέλεσε μία από τις μεγάλες του δυνάμεις. Το καλοκαίρι του 1952 μαζί με τους συλλόγους «Α.Π.Σ. Άμιλλα» και «Σπαρτιατικός Γ.Σ.» ίδρυσαν την Ένωση Ποδοσφαιρικών Σωματείων Λακωνίας και συνέταξαν το πρώτο καταστατικό της. Ο Πανγυθεατικός Γ.Σ. έχει κατακτήσει πλήθος πρωταθλημάτων και κυπέλλων Ε.Π.Σ. Λακωνίας και εκπροσώπησε το Λακωνικό ποδόσφαιρο στο πρωτάθλημα της Δ΄ Εθνικής Κατηγορίας κατά την αγωνιστική περίοδο 1986–87 και το χρονικό διάστημα 1990–1996. Το 1975 συμμετείχε στο ειδικό ερασιτεχνικό πρωτάθλημα ανόδου, χάνοντας ωστόσο την άνοδο στην Β΄ Εθνική Κατηγορία. Τη φανέλα του συλλόγου έχουν τιμήσει μεγάλης αξίας ποδοσφαιριστές από το Γύθειο και τη Λακωνία, αλλά και από άλλες περιοχές της χώρας γενικότερα.

### Πανγυθεατικός 2001 (2001–2009)
Το 2001 η ομάδα «Σμήνος Γυθείου» μετονομάστηκε σε «**Πανγυθεατικός 2001**». Η ομάδα αυτή, αποτέλεσε τη φυσική συνέχεια του ιστορικού σωματείου. Κατέκτησε το Πρωτάθλημα Ε.Π.Σ. Λακωνίας το 2005 και το κύπελλο Ε.Π.Σ. Λακωνίας τις χρονιές 2006, 2007 και 2008, ενώ αγωνίστηκε στην Δ΄ Εθνική τη χρονιά 2005–06, προτού διαλυθεί εκ νέου το 2009. Κατόπιν και μέχρι το 2012 η πόλη του Γυθείου έμεινε χωρίς τον Πανγυθεατικό.

### Γ.Σ. Πανγυθεατικός Γυθείου (2012–Σήμερα)
Ο Πανγυθεατικός επανασυστάθηκε το 2012 ως «**Γυμναστικός Σύλλογος Γυθείου ο Πανγυθεατικός**», έπειτα από πρωτοβουλία παλαιών αθλητών του συλλόγου. Μέσα σε 2 χρονιές ανέβηκε στην Α΄ Κατηγορία Ε.Π.Σ. Λακωνίας. Ο Πανγυθεατικός Γ.Σ. στις μέρες μας, εκτός από το ποδοσφαιρικό τμήμα, διαθέτει επίσης τμήμα στίβου, γυναικείου ποδοσφαίρου, πάλης και οργανωμένες ποδοσφαιρικές ακαδημίες. Αποτελεί έναν εμβληματικό Σύλλογο για την πόλη του Γυθείου, που εκτός του αθλητισμού, παρουσιάζει ένα ιδιαιτέρως κοινωνικό και φιλανθρωπικό πρόσωπο. Ενδεικτικά, στις φανέλες των τμημάτων του συνηθίζει αντί για χορηγούς να προβάλλει μηνύματα κοινωνικού χαρακτήρα κατά των ναρκωτικών και του σχολικού εκφοβισμού. 

Το 2019 κατέκτησε αήττητος το Πρωτάθλημα της Α΄ Κατηγορίας Λακωνίας και κέρδισε στον τελικό του Σούπερ Καπ τον Π.Σ. Σπάρτη και κατέκτησε το τρόπαιο. Τις περιόδους 2019–20 και 2020–21 αγωνίστηκε στο πρωτάθλημα της Γ΄ Εθνικής Κατηγορίας, ως 4η τη τάξει κατηγορία. Το 2022 στέφθηκε για ακόμα μια φορά Αήττητος Πρωταθλητής Ε.Π.Σ. Λακωνίας. Κατέκτησε ξανά την άνοδο στην Γ΄ Εθνική μέσα από αγώνες μπαράζ με τις πρωταθλήτριες ομάδες της Πελοποννήσου και των Ιονίων Νήσων. Την αγωνιστική περίοδο 2022–23 έλαβε μέρος στον 4ο όμιλο της Γ΄ Εθνικής Κατηγορίας και τερμάτισε στη 13η θέση με 12 βαθμούς (όμιλος 14 ομάδων) με αποτέλεσμα να επιστρέψει στα πρωταθλήματα της Ε.Π.Σ. Λακωνίας, ενώ οι αγωνιστικές του υποχρεώσεις ξεκίνησαν με την κατάκτηση του Super Cup Ε.Π.Σ. Λακωνίας (3-1 τον Μολαϊκό) και ολοκληρώθηκαν με την κατάκτηση του Κυπέλλου Ε.Π.Σ. Λακωνίας (3-1 τον Αμυκλιακό). Παράλληλα, για πρώτη φορά τη συγκεκριμένη αγωνιστική περίοδο, συστάθηκε και ο Πανγυθεατικός Β΄, ο οποίος συμμετείχε στη Β΄ Κατηγορία Ε.Π.Σ. Λακωνίας.

Την αγωνιστική περίοδο 2023–24 κατέκτησε το 3ο συνεχόμενο αήττητο πρωτάθλημα Λακωνίας, ενώ μέσα από τη διαδικασία των μπαράζ κέρδισε την επάνοδο στην Γ΄ Εθνική. Η αγωνιστική περίοδος 2024–25 ξεκίνησε με την κατάκτηση του Super Cup Ε.Π.Σ. Λακωνίας και τον βρήκε στον 3ο όμιλο της Γ΄ Εθνικής Κατηγορίας, στον οποίο τερμάτισε στη 12η θέση.

## Τίτλοι
* Πρωτάθλημα Ε.Π.Σ. Λακωνίας: 1971, 1972, 1975, 1986, 1988, 1990, 2005, 2019, 2022, 2024
* Κύπελλο Ε.Π.Σ. Λακωνίας: 1998, 1977, 1984, 1989, 1991, 2006, 2007, 2008, 2023
* Σούπερ Καπ Ε.Π.Σ. Λακωνίας: 2019, 2022, 2024

## Παραπομπές


## Εξωτερικοί σύνδεσμοι
* Ο Γ.Σ. Πανγυθεατικός στην Ε.Π.Σ. Λακωνίας
* Πρώην επίσημος ιστότοπος του Γ.Σ. Πανγυθεατικού

Κατηγορία:Αθλητικοί σύλλογοι Λακωνίας
Κατηγορία:Ιδρύσεις αθλητικών συλλόγων το 1901
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1951
Κατηγορία:Ελληνικοί σύλλογοι στίβου